
STADIUL ACTUAL ŞI PERSPECTIVELE 
PIESEI ÎNTR-UN ACT 


Despre anevoioasa muncă de înjghebare a unei construcții dramatice limi- 
tate la proporţiile unui singur act, se aminteşte aproape cu regularitate de cîte 
ori vine vorba despre „genul scurt“ în dramaturgia noastră. 

Din întinsa frescă social-istorică, ce s-ar putea desfăşura cu multitudine 
de nuanţe de-a lungul unei piese de „largă respiraţie“, piesa într-un act e nevoită 
să surprindă un minimum de momente, ceea ce presupune însă cristalizarea esen- 
ţei întregului. De alegerea judicioasă a acestor momente, de concentrația valo- 
rică a ideilor este condiţionată transmiterea unui mesaj cuprinzător. În acelaşi 
timp, maxima concentrație nu oferă în genere prea mult loc investigaţiilor ce 
se pot întreprinde în profunzime. 

Deci, nu viziuni dramatice de amplă întindere, nu mari desfășurări de 
acțiuni, e chemată să oglindească piesa într-un act. Totuşi, la proporţiile faptului 
prezentat, păstrînd restrînsele dimensiuni ale coordonatelor genului, ea trebuie 
sá oglindească realitatea în aspectele ei cele mai pline de semnificaţie. 

Cerinţele acestea specifice s-au impus cu osebire în ultima vreme crea- 
torilor noştri. 

Măreţul moment al lui 23 August, covirşitor prin importanţa lui istorică 
şi prin amploarea lui dramatică, a fost un îndemn puternic pentru dramaturgi 
de a găsi loc înălțătoarelor lui imagini şi eroicelor lui figuri de luptători, chiar 
şi în cadrul de mici proporţii al piesei într-un act. Faţă de spaţiul şi timpul 
restrîns al genului, oglindirea măreţului eveniment impunea însă un efort 
e ia de  esențializare, de selectare creatoare a aspectelor, problemelor și 
eroilor. 


Evitind de aceea fresca, ori tablourile larg cuprinzătoare, evocările într-un 
act ale revoluţiei populare s-au concentrat cu osebire asupra atmosferei plină 
de pulsaţie patetică în care s-a purtat lupta poporului şi partidului, asupra entu- 
ziasmului biruinţei şi a elanului spre cucerirea perspectivelor revoluționare pe 
care eliberarea le deschidea maselor muncitoare; ele au încercat să prezinte 
cu limpezime şi să diferenţieze în imagini pregnante, convingătoare şi emoţio- 
nante, încleștarea dintre reprezentanţii fascismului — ai claselor exploatatoare — 
meniţi osîndei istoriei, şi figurile luminoase de luptători şi cuceritori ai viito- 
rului liber, socialist. 

Discutînd pe materialul existent, e interesant de urmărit atitudinea crea- 
toare a autorilor în faţa acestei teme (şi acestei sarcini artistice), preferinţele lor 
tipologice ; şi ar fi de asemenea utilă o analiză a feluritelor procedee tehnice 
folosite în elaborarea „actelor“ lor dramatice. 

Horia Lovinescu, de pildă, surprinde în piesa ...Și pe strada noastră, de- 
ruta, laşitatea, oportunismul dezgustător al „lumii bune“, în faţa inevitabilei pră- 
bușiri a fascismului. Casa din livadă, lucrarea lui M. Joldea, scoate în evidenţă 
integritatea morală a ţăranului muncitor, adeziunea lui, pînă la jertfa de sine, 
la cauza eliberării. Diferite aspecte din lupta de nimicire a dușmanului, dusă de 
către muncitorii feroviari, de către partizanii şi gărzile muncitorești, ni se fac 
cunoscute mai cu seamă prin piesele: Într-o gară mică de D. Tărchilă, În August 
cerul e senin de M. Săulescu şi P. Aristide, Citeşte și dă mai departe de Di- 
menyi Istvan. 

Toate aceste „acte dramatice“ sînt instantanee luate cu înfrigurare de un 
obiectiv cu rază mică de cuprindere: un hol de casă boierească, devenit în scurt 
timp post de tragere, în mîinile muncitorilor patrioți; o încăpere simplă de ţară, 
în care înfruntarea fascismului e exprimată cu și mai multă tărie; un peron 
de gară, la adăpostul căruia se pun la punct ultimele preparative de aruncare 
în aer a unui tren german; un pod plin de vechituri, de unde cu preţul sacri- 
eeg suprem, se transmit mesaje importante pentru continuarea luptei de eli- 

erare etc. 

Autorii au pornit de la documente sau de la sîmburele unor întîmplări izo- 
late, dar s-au străduit să descopere în ele semnificaţia unor momente-cheie, a 
unor acţiuni decisive din marea bătălie a eliberării. Întrunite, aceste piese ar 
putea recompune întrucitva atmosfera generală a glorioaselor zile ale lui august 
1944 ; dar și fiecare în parte, în mica ei unitate dramatică, izbutește să demon- 
streze fermitatea și înţelepciunea cu care, din ilegalitate, în Transilvania, pe 
Valea Prahovei sau în Moldova, partidul a iniţiat şi condus către victorie insu- 
recția armată populară. Jertfa celor mai buni fii ai clasei muncitoare, sfîrşitul 
tragic al principalilor eroi din piesele amintite aureolează finalurile cu o per- 
spectivă optimistă, de natură să întărească spiritul eroic al ulterioarelor acțiuni 
revoluționare și patriotice la care partidul a chemat poporul nostru muncitor. 

În fiecare piesă, faptele dramatice se desfăşoară cu repeziciune, în ten- 
siune, timpul e măsurat, fiecare secundă e prețioasă. Personajele apar în aceste 
lucrări, unele lapidar dar deplin conturate, altele ca simple siluete de fundal. 
Comuniști, muncitori, soldaţi combatanți, care şi-au întors armele împotriva 
dușmanului din ţară, se înfruntă cu naziștii, cu oamenii siguranţei, cu reprezen- 
tanţii claselor exploatatoare şi ai slugilor acestora. În general, s-a insistat însă 
nu pe desenarea „eroului“, ci pe iniţiativa şi prezența activă a maselor, pe rolul 
poporului de făuritor al istoriei. 

Schemele de construcţie sînt însă, desigur, felurite, potrivit substanței şi 
atmosferei dramatice, care variază de la o lucrare la alta. 


+++ 


În piesa lui Lovinescu, aglomerarea de personaje e evident voită. Fiecare 
personaj intrat în scenă poartă cu el, distinct, amprenta clasei din care face 
parte. Caracterizările se obțin în acțiune, fără multe şi inutile incursiuni psiho- 
logizante. Nu e timp pentru discursuri, nici pentru lamentări. 

Lupta împotriva dușmanului de clasă se poartă ferm, cu arma în mînă. În sa- 
lonul de primire al văduvei senatorului Verdescu a năvălit strada. Afară se 
trage împotriva nemților ; armatele sovietice sînt la porțile orașului, iar tenta- 
tivele de fugă ale stăpînilor casei au eşuat. Trei comunişti din gărzile muncito- 
rești şi-au instalat un post de mitralieră la fereastra salonului și au deschis focul. 
Un soldat, sătul de front şi dornic să se întoarcă acasă, e cîştigat pînă la urmă 
de această nouă față a luptei, iar Picu, micul vagabond (care trezeşte amintirea 
lui Gavroche sau, după limbaj, a unuia din eroii lui Makarenko), li se alătură 
cu toată generozitatea şi setea de sacrificiu a vîrstei. De cealaltă parte, ridicola 
dar periculoasa doamnă Verdescu, împreună cu fiul său Gigel şi cu speculantul 
Mandache (foarte dispuşi să fraternizeze cu duşmanul), sînt reduși la tăcere, 
scoși din circuit, condamnaţi la oprobriu. Autorul lasă spaţiul liber luptătorilor, 
actelor de bravură, finalului triumfător. Diferenţierile se fac pe grupuri, pe ati- 
tudini, pe comportare. 

Lovinescu, cunoscut creator de atmosferă şi realizator al multor caractere 
care s-au impus în dramaturgia noastră, reuşeşte şi în limitele unicului act pe 
care îl prezintă, să distribuie cu eficienţă accentele, să gradeze interesul și să 
sublinieze în replică ideea neapărat utilă, esenţială, pentru a isca emoție, pentru 
a lumina o situaţie, pentru a deschide drum mesajului partinic pe care ţine să-l 
transmită. Personaje schiţate doar prin citeva trăsături sînt articulate, trăiesc, li 
se prefigurează devenirea. Evoluţia Mariţei, femeia de încredere a familiei Ver- 
descu, e firească, logică. Alături de muncitorii care mor eroic pentru a grăbi cu 
un ceas mai devreme salvarea ţării, îşi găseşte şi ea rostul. Replica din final, prin 
care înfruntă cu scîrbă lichelismul fostei sale stăpine, sună cinstit şi îi structurează 
definitiv devenirea pozitivă. Copilul străzii, Picu „piratul negru, spaima mărilor, 
ocrotitorul oropsiților“ (aşa cum îi place să se recomande) ; cel care își caută tatăl 
ilegalist prin toate închisorile ţării ; care vrea să intre voluntar în armata sovie- 
tică, îşi găseşte efectiva sa utilitate în acelaşi grup de luptă al muncitorilor eroi. 
Si chiar dacă iluzorie, convingerea unuia dintre muncitori care, înainte de a că- 
dea, crede că şi-a descoperit în Picu pe propriul său copil, serveşte cauzei şi în- 
nobilează perspectiva de evoluţie a tinărului personaj. El va reprezenta cu mîn- 
drie schimbul de mîine al partidului, pentru că, aşa cum îi spune bravul erou, 
„ăsta-i rostul, cînd unul cade... altul îi ia locul. şi treaba merge înainte“. 

Rapidă şi firească e şi transformarea psihologiei soldatului. Individualismul 
său cedează în fața marilor comandamente istorice ale clipei. E nevoie de un om 
care să tragă împotriva adevăratului duşman al poporului şi patriei și, deşi su- 

prasăturat de război, la doi paşi de casă, el rămîne să moară, poate, la mitraliera 
care are nevoie de un servant. Soldatul are umor, replicile sale au un cunoscut iz 
țărănesc de batjocură la adresa boierilor. Dar Lovinescu nu se mulţumeşte cu 
această indirectă caracterizare a boierimii ; el găsește, în spaţiul său dramatic, 
restrîns, loc și timp pentru a-şi spune din plin cuvîntul cu privire la această 
tagmă, prezentînd citeva exemplare semnificative. Doamna Verdescu, de pildă 
— „cucoana“ care nu pregetă să-şi exhibe cu neruşinare falsa bucurie la venirea 
soldaţilor sovietici — poate sta foarte bine alături de cele mai realizate tipuri de 
acest fel din teatrul lui Lovinescu. 


Principalul merit al autorului ni se pare însă a fi altul: el aduce în scenă 
cu această piesă, pentru prima oară în dramaturgia sa într-un act, un grup com- 
pact și viu realizat, de comunişti, a căror acţiune directă a contribuit hotăritor 
la desfășurarea istorică a faptelor înfăţişate. Dincolo de impresia generală — de 
forță neînfrîntă, de monolit, pe care eroii aceştia ai lui Lovinescu o degajă — fap- 
tul de a se fi apropiat creator şi cu precădere, in acest act ca şi în fresca Surorilor 
Boga, de eroii clasei muncitoare, reprezintă pentru însăși creația dramaturgului, 
în pofida unor lipsuri semnalate, la vreme, de critică, un moment de cea mai mare 
insemnătate, momentul pătrunderii lui în lumea noului revoluționar, a rodniciei 
artistice mereu proaspete. 


+++ 


Celelalte piese amintite aparțin unor debutanţi în literatura dramatică şi 
realizările lor sînt, cu atît mai mult, vrednice de cercetat și prețuit. Despre Intr-o 
gară mică a lui Dan Tărchilă şi despre În august cerul e senin de Mihai Săulescu 
şi Paul Aristide se poate vorbi cam din acelaşi unghi de vedere. Aceste piese 
prezintă un fundal comun de desfăşurare a faptelor, vorbesc aproape despre ace- 
iaşi oameni și folosesc formule dramatice asemănătoare. Aportul muncitorilor fe- 
roviari în campania de sabotare a maşinii de război hitleriste, acțiunile pline de 
curaj ale partizanilor formează materialul dramatic al celor două piese. Gara și 
atmosfera ei specifică le formează cadrul; limbajul cifrat, jocul dublu al perso- 
najelor constituie motive particulare în desfăşurarea acțiunilor lor și în construcția 
pieselor. Spre deosebire de piesa lui Lovinescu, personajele din Într-o gară mică 
nu sînt nici pe departe ceea ce par a fi şi, cu atit mai puţin. ceea ce se recomandă 
că sînt. Impiegata de mișcare e de fapt o comunistă cu vechime în lupta ilegală 
de partizani, soră cu „Ciobanul“, care, de fapt, e chiar şeful detaşamentului coborit 
din munte cu sarcina expresă de a organiza şi conduce explozia unui tren de 
muniții german. 

„Călugărul“, care presară cu tilc în convorbirile lui cu ceilalți protagonişti 
citate din Biblie, ascunde sub anteriu nu crucea, ci arma şi, la momentul potrivit, 
preia comanda unei grupe de atac. Bircă nu e reprezentantul unei fabrici de mă- 
tăsuri, ci omul siguranţei, iar „muncitorul“ Brana e de fapt subalternul său. 

Această diversitate de tipuri şi dubla personalitate ce li se acordă unora din- 
tre ele sînt folosite de Dan Tărchilă pentru a conduce acţiuni paralele şi pentru 
a crea în scenă centre deosebite de interes, de culoare şi de semnificaţie. 

În timp ce pe peronul micii gări, partizanii şi muncitorii ceferişti, prin sem- 
nalizări şi ordine scurte, organizează ultimele detalii ale acţiunii lor patriotice, în 
sala de aşteptare omul siguranței descoperă în „Turista“ şi „Turistul“ din Capitală, 
reprezentanți de frunte ai lumii în folosul căreia îşi îndeplineşte odioasa slujbă. 
În aceeaşi sală de așteptare, ţăranca împietrită de durere, care se duce să-și Ìn- 
groape feciorul mort pe front, adaugă peisajului social prezentat de autor, o notă 
de sumbră amărăciune şi face să răsune în auzul tuturor protestul şi revolta. 

E de remarcat că Dan Tărchilă nu e stinjenit de această variație de tipuri 
şi de situaţii ce-l solicită, că ele nu-l opresc să urmărească linia principală tema- 
tică pe care şi-a propus-o şi că, dimpotrivă, le foloseşte pentru a face să crească 
tensiunea dramatică, pentru a umple timpul dramatic cu o emoție bogată în sen- 
suri politice şi umane, odată cu datele acţiunii de bază: planul de lucru al parti- 
zanilor, fazele de pregătire a sabotajului, care toate, se succed cu rapiditate și 
amplifică — dramatic — neliniştea lectorului. Detunătura produsă de vagoanele de 
benzină aruncate în aer aduce cu sine destinderea, iar satisfacția victoriei acoperă 
tragicul inevitabilelor pierderi. 

Autorul se afirmă bun cunoscător al legilor genului scurt şi talentat interpret 
artistic al documentului istoric. El nu a fost totuşi ferit de seducţia a tot felul de 

coincidențe şi nici de primejdia platitudinii în prezentarea unor personaje, pe a 
căror prezență şi replică spectatorul pune temei şi de la care aşteaptă să atingă 
maximum de expresivitate şi de forţă convingătoare. De ce, de pildă, partizana 
trebuie neapărat să descopere în agentul siguranţei pe fostul ei iubit, şi de ce 
tocmai ea şi nu alt tovarăş este pus să-l suprime? De ce conversaţia celor doi 
turiști este atît de exasperant de banală ? De ce au rămas atit de neinteresanţi, 
atît de neangajaţi în acţiune, încît autorul, pînă la urmă, nu ştie ce să facă cu ei 
şi îi lasă uitaţi în sala de aşteptare, ascunşi sub o bancă? Aceste întrebări le 
punem la urmă, pentru că platitudinile şi coincidenţele din final apar ca balast, 
ca material parazitar în imaginea tranşantă, în unitatea de ansamblu pe care totuşi 
o lasă lectura piesei. 


+++ 


Pe coordonate asemănătoare se înscrie piesa În august cerul e senin. Dar 
preferințele autorilor ei merg către misterios şi senzațional. Decorul se păstrează 
în semiobscuritate, „grinzile acoperişului se profilează fantastic, încît în primul 
moment, spectatorul nu-și dă seama unde se petrece acţiunea“. Personaje bizare 
iși fac apariţia printr-o trapă şi se recomandă sub identitate falsă O stare de 
panică şi de suspiciune reciprocă stăpineşte scena, iar împușcăturile dinafară și 
șuierăturile prelungi de locomotive se adaugă atmosferei. Distribuţia nu cuprinde 
decit trei personaje: „bărbatul“ (ins anonim, înnebunit de spaimă şi de aşteptare, 
deținător, fără voia lui, al unui preţios document destinat frontului); o tînără 
partizană sovietică (ce refuză, un timp, să vorbească, pentru a nu-și descoperi ori- 
ginea); un ciudat profesor, pasionat de studiul liliecilor (în realitate, un comunist 
ilegalist ieșit recent din închisoare, cel care trebuie să facă legătura prin T.F.F. 
cu postul de comandă al armatelor eliberatoare). Trei necunoscuți, care se întîlnesc 
în același pod al unei gări dintr-o regiune încă neeliberată ; trei tineri, la începu- 
tul vieţii, fiecare cu povestea lui, uniţi în aceeaşi acţiune eroică ; trei oameni care 
vor muri simplu, curajos, simbolic: pentru cerul senin al lunii august, pentru 
„dimineaţa însorită a patriei“. 

Faptele sînt puţine, intriga e redusă. Personajele își descoperă adevărata 
lor faţă, stabilesc relaţii de cooperare şi periculoasa misiune e îndeplinită sub focul 
gloanţelor nemțești. „Bărbatul“ se dovedeşte a nu fi laş — el acoperă cu corpul 
său rafala destinată tinerei sovietice — şi moare. Unul după altul, cad și ceilalţi 
doi luptători, înainte ca avioanele eliberatoare să-i salveze. Acesta e materialul 
de viață care a stat la dispoziţia autorilor, dar din care, cel puţin în prima parte, 
pînă la dezvăluirea adevăratelor feţe ale eroilor, autorii au căutat să scoată cît 
mai multe efecte de teatru. Luminoasa, realizata figură a profesorului ilegalist 
debutează cu ticurile unui personaj de piesă polițistă ; pretinsa muțenie a fetei 
se supralicitează la maximum în tensiunea primelor scene, iar „bărbatul“ e ame- 
nințat să cadă în psihologism ieftin. Autorii îşi construiesc pilonii de susținere ai 
dramei, tentaţi de a complica, de a explicita exagerat personajele. Oare lj s-a părut 
autorilor că dramatismul piesei, de altfel bine închegat pe parcurs, ar putea 
spori astfel ? 


+. 


Piesa lui M. Joldea, Casa din livadă, vrea să ilustreze ajutorul pe care ma- 
sele populare, sub îndrumarea oamenilor de partid, l-au dat armatelor sovietice 
eliberatoare. 

Piesa se sprijină pe tăria de caracter, pe trăsăturile morale ale bătrînului 
țăran Petre Dușan, care refuză, cu preţul vieţii sale şi al întregii familii, să predea 
naziștilor doi ostași sovietici veniţi în sat cu importante misiuni militare. Aparent, 
acest personaj central e redus la un simplu caz de conştiinţă. Iar despre Casa din 
livadă, la o privire superficială, s-ar putea vorbi ca despre o dramă psihologică. 
Cu toate acestea, conflictul, axat în jurul istoricelor evenimente din vara anului 
1944, desprinde eroul din planul exclusiv al datelor personale, psihologice In 
adevăr, acesta reacționează potrivit unei mentalități noi, născute sub înrîurirea 
acelui început de mari schimbări sociale. În inima lui Petre Duşan se naşte un 
sentiment de largă solidaritate, „un sentiment de frate față de cei care se răz- 
boiesc pentru dreptate şi vin să-ți scape zilele şi pămîntul“. Înarmat cu această 
nouă conştiinţă, personajul intră în luptă deschisă cu bestialitatea căpeteniilor fas- 


WwWwW.cimec.ro 46 


ciste şi-şi simte, în încleştarea luptei, crescând şi întărindu-i-se această conştiinţă. 
Autorul nu foloseşte un arsenal inedit de mijloace pentru a sublinia momentul 
de supremă încordare dramatică. La capătul înverşunării sale neputincioase, pen- 
tru a-l constringe pe bătrin să mărturisească, comandantul neamţ decide împuş- 
carea celor trei femei — nevasta, fiica şi nepoata lui Petre Duşan. Ca procedeu, 
scena e calchiată pe motive cunoscute. Deosebirile se arată însă în atitudinile fe- 
meilor, atitudini care vorbesc despre atenţia cu care autorul a cercetat şi reflectat 
viaţa sufletească a eroinelor lui. 


+++ 


O privire de ansamblu asupra celor cîtorva piese într-un act, inspirate de 
evenimentele Eliberării, duce la îmbucurătoarea concluzie că toate aceste lucrări 
se alătură cu cinste elanului general de creaţie cu care artiştii şi scriitorii noştri 
au întîmpinat măreaţa sărbătoare. 

Exigența dramaturgilor respectivi nu a fost incitată însă numai cu ocazia 
acestui eveniment. Ei vin în mod statornic în contact cu un material de viață per- 
petuu îmbogăţit cu noi şi infinit de variate aspecte. În mijlocul acestui tumult de 
viaţă creatoare, detectarea aspectelor esenţiale, condiţie „sine qua non“ a genului 
scurt, nu se face, desigur, fără dificultăţi, deși, după cum declara nu de mult 
romancierul Cezar Petrescu, „viaţa dă azi soluții cu mai multă repeziciune şi 
eficiență decît ar putea da fantezia şi îndrăzneala scriitorului“. 

Cu toate acestea, piesa într-un act a început să-şi afirme cu destulă preg- 
nanță prezența pe tărîmul actualităţii imediate. 

Sezisînd valenţe noi în desfășurarea entuziastă a procesului de construire a 
socialismului în ţară, micile crochiuri dramatice tind să consemneze această atmos- 
feră vibrantă de construire a noilor condiţii de viaţă, a noilor conştiinţe umane. 

Firește, viața de construcţie pașnică a unei noi societăţi nu mai oferă crea- 
torului de artă situaţii dramatice de intensitatea celor aflate în zilele insurecției. 
Vieţile oamenilor nu mai sînt într-o continuă primejdie. Acţiunea nu se maj con- 
sumă precipitat pe peronul unei gări, într-un pod cu vechituri, ciuruit de gloanţe, 
sau într-un hol răvăşit de plecări şi lupte. 

Totuşi, personajele nu încetează a-şi demonstra eroismul, faptele dramatice 
continuă să fie înălțătoare, să se desfăşoare emoţionant. Iar „timpul dramatic“ e 
la fel de măsurat ; secunda, la fel de prețioasă. Eforturile oamenilor se împletesc 
pentru realizarea unui măreț ideal. Apropiindu-se de atingerea lui, ei ajung a 
se structura şi pe plan moral după un nou profil. Ritmul înflăcărat al luptei re- 
voluţionare, continuat în aceşti ani ai construirii, în libertate, a unei vieţi a bună- 
stării generale, nu e ritmul în care eroii sînt dominați de învolburarea adeseori 
spontană care, la „începuturi“, îi purta ca în iureşul unuj uriaş uragan. E un ritm 
ce se consumă, cu luciditate, în conştiinţa oamenilor; un ritm dominat de eroi. 
Dramaturgia de azi nu înfăţişează, de aceea, cu precumpănire situaţii, ci sondează 
conștiințe, interpretează atitudini, surprinde, în transformare, profiluri umane. Toate 
acestea, prinse de obiectivul cu rază mică de cuprindere a piesei într-un act, nasc 
instantanee dramatice, care pot fi însă înzestrate cu forţă edificatoare şi emoţionantă 
netăgăduită. 

Cei care rămîn singuri de Lucia Demetrius, Logodnă furtunoasă de Kakassi 
Endre şi Cei din urmă de Gh. Țenţulescu (ca să discutăm de cele mai recente creații 
într-un act din această categorie) reuşesc astfel să reliefeze cu multă precizie stadiul 
nou prin care trece azi frămiîntarea mijlocaşului, în pragul intrării sale în gospo- 
dăria colectivă. 

Superioritatea ideologiei şi orinduirii socialiste s-a impus cu evidență. Majo- 
ritatea oamenilor muncii, convinşi de acest fapt, iau parte conştienţi la grăbirea 
construcției socialiste. Puţinii care stau în cumpănă să recunoască această realitate, 
ce corespunde unei necesităţi istorice obiective, rămîn „singuri“, „cei din urmă“. 

Cei care rămîn singuri, versiune concentrată a dramei în trei acte Vlaicu şi 
feciorii lui, transmite mesajul cu aceeaşi claritate şi putere convingătoare, 

Fireşte, evoluţia lui Vlaicu nu e urmărită aci, pas cu pas, ca în versiunea de 
largă respiraţie, jucată pe scenele profesioniste. Nu asistăm la închistarea lui Vlaicu 
în cochilia încăpăţinării sale individualiste, nici la clarificarea sa anevoioasă, dar 
ascendentă. Coordonatele strimte ale acţiunii — în piesa într-un act — stau la doi 
paşi de deznodămînt (procedeu impus de specificul piesei într-un act), de momentul 
în care ritmul avîntat al succeselor colectivei îi anulează reticenţele individualiste 
şi-i răstoarnă argumentele răuvoitoare, convingîndu-l de foloasele muncii în comun. 

Cu toate că surprinde numai faza finală a evoluţiei personajului, piesa Cei 
care rămîn singuri reuşeşte să cuprindă în întregime procesul de devenire al eroului; 
a intervenit aci abilitatea creatoare a dramaturgului, care a ştiut, fără să dăuneze 
acţiunii dramatice, să introducă în acţiune o subtilă şi edificatoare argumentaţie 
subsidiară. Fără aceasta, momentul „cheie“ al procesului de devenire al eroului ar 
fi fost neconvingător, cum se întîmplă în cazul lui Dumitru Grădinaru (eroul din 
piesa lui Kakassi Endre, Logodnă furtunoasă). Consumat de o dramă similară cu a 
lui Vlaicu, închistat în carapacea aceluiaşi individualist simţ de proprietate, Dumitru 
refuză intrarea în colectivă, în pofida prosperității ei evidente, ajungînd în aceeași 
condiţie tragică a izolării de familie şi societate. Mai viclean decît Vlaicu, duce 
o existenţă josnică de speculant. Datorită acestui dat caracterologic, ne este însă mai 
greu să credem în sinceritatea declaraţiei autocritice, pe care o face în plin public, 
cînd intră nepoftit la logodna fiului său, colectivist de frunte. Mărturisirile lui nu 
au forţa convingerii. Nefiind susținute de ecoul lăuntric al frămîntărilor eroului, 
sau de argumentul hotăritor al unui proces intim consumat anterior, tot ce ne 
transmite sună declarativ şi exterior. Pe bună dreptate, îl suspectăm de manevre 
ascunse. 

Autorul, dornic să satisfacă una din cerinţele piesei într-un act, declanșarea 
conflictului odată cu prezentarea datelor expozitive, mai bine zis, strecurarea acestor 
date expozitive în plin conflict, exagerează, anulînd pur şi simplu elementele lămu- 
ritoare, iniţiale, care să ne pună în contact direct cu temeiurile ce vor transforma 
pe erou. 

În Fata tatii cea frumoasă, Ion Ghelu Destelnicu schiţează pe nesimţite pre- 
misele conflictului, făcînd cu virtuţi lăudabile, incursiuni în poezia folclorică. 

Lupta e surdă. Cu cinism, familia viitorului mire, Lisandru, condiționează 
salvarea „onoarei“ Mariuţei (care așteaptă un copil) de imediata renunțare a tatălui 
ei (preşedintele comitetului de iniţiativă pentru înfiinţarea gospodăriei colective) de 
a mai acţiona. 

Personajele freamătă de potenţial uman. Spre deosebire de multe personaje 
de scurtă viabilitate, din alte piese într-un act. surprinse pe o unică — și statică — 
trăsătură de caracter, eroii creionaţi de Ion Ghelu Destelnicu apar mişcaţi de mul- 
tipli factori psihologici contradictorii, bine delimitaţi. Lisandru, sub înriurirea fra- 
telui său, nu izbutește să stingă vocea propriei sale pasiuni şi judecăţi. Acţiunile 
sale oscilează, după cum reuşeşte ori nu să pună surdină uneia din cele două im- 
pulsuri. Caracterul evident contradictoriu al atitudinii lui destramă, pînă la urmă, 
imaginea integră pe care răsfăţata „fată a tatii“ şi-o crease despre el. 

Dilema sfîşietoare prin care trece tatăl Mariuţei, de fapt aproape rezolvată 
in conștiința lui de om cinstit, e soluţionată de hotărîrea bruscă a fetei. „Gingaşa 
floare de seră“, pe care tatăl „a jurat că n-o lasă să muncească“ (urmă a unei 
vechi mentalități în concepţia sa), zglobia „păpuşă“ a tatălui şi iubitului ei, trezită 
la realitate, găsește în ea nebănuita tărie să se smulgă de lîngă amîndoi și să afle 
în tumultul muncii sănătoase de-afară, un sprijin eficient pentru un început de 
viaţă nouă. 

Păcat că autorul n-a zugrăvit tocmai pe reprezentanţii acestei luminoase vieți 
(ce răzbate filtrat prin transparenţa perdeluţelor brodate de Mariuţa) în linii 
mai precise. 

Dar asemenea profil uman, nou, care prinde contururi din ce în ce mai preg- 
nante în tabloul vieții noastre sociale, începe să fie surprins şi așezat în prim-plan 
și de dramaturgia piesei noastre într-un act. 

Fără a avea pretenția desăvirşirii, încercările sînt totuși de încurajat. Colec- 
tiviştii din Puii lui Mihai de Ferencz Liviu, sau cei din ultima piesă într-un act a 
Luciei Demetrius, O să fie nuntă mare, au trecut de greutăţile inerente „inceputului“ 
şi culeg în linişte belșugul muncii în comun. Totuşi, ei nu se mulțumesc cu acest 
succes ; tind spre noi şi noi rezultate, cristalizîndu-şi, cu aceste preocupări şi elanuri, 
noua lor conștiință socialistă. 

Personajele sînt schițate ; cel mult, se dezvăluie, nu evoluează. Acţiunea ocupă 
totuşi un plan secundar. În centrul dramei se face loc discuţiei de principiu. In 
focul ei se ciocnesc interese, se dezvăluie caractere, se combat concepţii înapoiate. 
Cu toate că nu e potențată de un real suport uman, discuţia nu e seacă, declarativă, 
graţie însăşi sincerităţii în care se desfășoară dezbaterea şi importanţei problema- 
ticii pe care o ridică. Adeziunea sinceră faţă de interesele obşteşti, interesul cana- 
lizat nu numai spre numărul zilelor-muncă, cît mai ales spre valoarea lor productivă, 

spre curajul răspunderii, sînt preocupări care încep să frămiînte tot mai mult con- 
știința colectiviștilor noștri și să transpară şi în tipologia dramaturgiei noastre. 

Ceea ce e regretabil e că păşirea spre acest nou orizont dramaturgic n-are 
continuitate în repertoriul pieselor într-un act. 

Colectivistul nu este singurul personaj ce animă uriașa frescă a construcției 
socialiste din ţară. Procese similare de creștere a conștiinței socialiste se consumă, 
cu alte tonalități, și în viaţa intelectualului nostru cinstit şi, mai ales, în viaţa mun- 
citorului. Trebuie să recunoaștem că, în această privinţă, piesa într-un act rămîne 
incă serios datoare. 

Piese de genul Capcanei lui Liviu Ferencz, care încearcă cu succes discutabil 
să ilustreze lupta ce se duce pe şantiere împotriva elementelor descompuse, ce sa- 
botează eforturile constructive ale muncitorimii, sau de genul Cheii succesului de 
V. Adrian şi P. Crainic, care vrea să arunce oprobriul satirei asupra deprinderilor 
birocratice, nu pot în nici un caz să suplinească și, mai puţin, să împlinească lacu- 
nele în această privinţă. Viaţa intensă și bogată a muncitorilor și intelectualilor 
noștri, cu noile lor preocupări, realizări, frămîntări şi aspirații, oferă încă nespus 
de multe şi variate izvoare de inspiraţie scriitorilor noştri de teatru. 


+++ 


În afara lacunei semnalate în tematica repertoriului cu piese de mici pro- 
porții, întîlnim, după cum am observat, lucrări interesante, ceea ce ne duce la con- 
<cluzia că realizările de substanțială valoare dramatică sînt întru totul posibile în 
<adrul miniatural al acestui gen scurt. 

Oricum, semnalind cu sublinieri puternice aceste lacune în tematica reper- 
toriului de piese de mici proporţii, trebuie să recunoaştem că situaţia literaturii dra- 
matice (în domeniul pieselor într-un act) s-a îmbunătăţit în ultima vreme. Pînă nu 
de mult, dramaturgii noştri arătau „genului scurt“ dramatic, un interes sporadic. 
Amploarea crescîndă a mişcării noastre de amatori a determinat însă şi sporirea 
crescîndă a acestui interes. Şi sub imperativul creşterii mişcării teatrale de amatori, 
solicitarea continuă a fi încă, mai intens, adresată scriitorilor, acum în cadrul pre- 
gătirilor pentru noua competiţie a tradiţionalei bienale, la care sint angajate zecile 
de mii de echipe de artişti amatori. 

Cu atît mai mult solicitările sînt menite a fi luate în seamă, cu cît, după cum 
s-a văzut din fugara analiză a -celor cîtorva piese de mai sus, varietatea formulelor 
şi stilurilor dramatice nu e împiedicată a se desfăşura, în ciuda cerințelor specifice 
— de economie maximă a mijloacelor tehnice, de construcţie dramatică — ale ge- 
nului. Dimpotrivă, cerința concentrării şi esenţializării poate prilejui o expresivitate 
artistică, adeseori mai direct eficientă decit cea cu dreptul larg al digresiunilor, pe 
care o prilejuiește drama de dimensiuni întinse. Şi, la ce poate năzui mai cu ar- 
doare un scriitor, decît la bucuria de a-şi vedea opera repede înțeleasă și prețuită 
în masele sutelor de mii de spectatori ai scenelor teatrale celor mai entuziast însu- 
fleţite, ai scenelor pe care joacă artiştii amatori ? 

